"לא רוצים אותם פה": תושבים בג'רזי סיטי מאשימים את היהודים בתקרית הירי, וקוראים לסלק אותם מהעיר. "לא היה פה יריות עד שהם הגיעו; שהיהודים המ---נים האלה יילכו מכאן".

<< הכול על העולם היהודי - בפייסבוק של ערוץ היהדות . היכנסו >>

"אני מאשימה את היהודים"

דב הייקינד, חבר בית הנבחרים של מדינת ניו-יורק מטעם המפלגה הדמוקרטית לשעבר, ומי שעומד בראש ארגון "אמריקנים נגד אנטישמיות", פרסם אמש (יום ד') סרטון וידיאו מזעזע שבו נשמעו תושבים בג'רזי סיטי מאשימים את היהודים באחריות לתקרית הירי במכולת הכשרה.

קיראו עוד בערוץ היהדות :

"הילדים בבית בגלל התככים של היהודים"

את הווידאו תיעד פעיל יהודי בארגון "אמריקנים נגד אנטישמיות", שנדהם לשמוע את שכניהם של הנרצחים מאשימים את היהודים בהתקפה. בסרטון נשמעת תושבת השכונה אומרת: "אני מאשימה את היהודים. אף פעם לא היה לנו יריות כאלו עד שהם (היהודים) הגיעו. אם זה היה הפוך הם היו הורגים אותנו, וכל מי שעומד כאן יודע את זה. אזרחים נפגעו. יש בית ספר מעבר לרחוב. הם לא שמים עלינו".

עוד צעקה: "הילדים שלי תקועים בבית הספר בגלל התככים של היהודים. הם כולם הבעיה. אם היהודים לא היו באים לג'רזי כל זה לא היה קורה. הילדים מפחדים. הילדים שלנו תקועים בבית הספר. קחו את החרא הזה למקום אחר. תקחו את העניינים שלכם למקום אחר".

זירת הירי בניו ג'רזי (צילום: אמיר בוגן)

תושב אחר פונה ליהודי בלבוש חרדי ואומר: "אלה אנשים כמוך שעשו את זה, נכון? וארבעה מכם הרוגים, נכון? זה גדול. אם הם מתים אז ירו בהם וזה גדול. תעיפו את היהודים הארורים לכל הרוחות מכאן". תושבים אחרים שנכחו בשטח הסכימו איתו והצטרפו: "תוציאו את היהודים מג'רזי סיטי".

"מאשימים יהודים במוות שלהם"

בתגובה לתיעוד אמר הייקינד: "בזמן שהדם היהודי של קורבנות הטרור עדיין חם, תושבים מקומיים התכנסו בקרבת מקום לא כדי להביע תמיכה, לא להציע עזרה, אלא כדי לגנות יהודים. להאשים את היהודים במוות שלהם, ולעודד את השלכת האשמה על היהודים. הסיפור הגדול כאן הוא שלא רק שהתרחשה התקפת טרור נוראית שמונעת מאנטישמיות, אלא שהיא מתרחשת בהקשר שבו לאחל מוות ליהודים נראה דבר נורמלי לגמרי".

"ארבעה מכם הרוגים? זה גדול"

לאורך ההיסטוריה, באירועים אנטישמיים, הייתה נטייה להאשים את הקורבנות היהודים באחריות למה שעשו להם. מחקירה ראשונית של התקרית, שבה נורו למוות שלושה אזרחים ושוטר, עולה כי היורים בחרו את המרכול הכשר מראש כיעד שלהם – ולא נקלעו אליו במקרה.

ה"ניו-יורק טיימס" פרסם כי אחד הרוצחים, דייוויד הנדרסון, לשעבר חבר בקהילת העבריים השחורים (Black Hebrew Israelite), פרסם ברשתות החברתיות פוסטים בעלי תוכן אנטישמי. גם במשרד החוץ בירושלים מתגבשת ההערכה שמדובר בפשע שנאה נגד יהודים.

ראש העיר ג'רזי סיטי, סטיבן פולופ, אמר כי מחקירה ראשונית של התקרית, שבה נורו למוות שלושה אזרחים ושוטר, עולה כי היורים בחרו את המרכול הכשר מראש כיעד שלהם – ולא נקלעו אליו במקרה. בין ההרוגים באירוע לאה מינדל פרענץ, בת 33 ואם לשלושה, שהמכולת הייתה שייכת לה ולבעלה. היא עבדה בקופה בזמן המתקפה. הרוג נוסף הוא משה דויטש, בן 24.

הרב משה שפירו, שליח חב"ד לניו ג'רזי, סיפר בריאיון לאולפן ynet: "זה מאוד מאוד קשה לקהילה היהודית. בג'רזי סיטי יש קהילה חרדית שהגיעה בארבע השנים האחרונות מניו יורק וגרות כאן כמעט 100 משפחות".